b'\n_START_ARTICLE_\nRenta\n_START_SECTION_\nOrganisaatio\n_START_PARAGRAPH_\nVuonna 2019 Renta Group -konserni ty\xc3\xb6llist\xc3\xa4\xc3\xa4 450 ty\xc3\xb6ntekij\xc3\xa4\xc3\xa4 58 toimipisteess\xc3\xa4. Se toimii Suomessa, Ruotsissa ja Norjassa. Konserniin kuuluu muun muassa Renta Oy ja Rentatelineet Oy.\n_START_SECTION_\nAvainhenkil\xc3\xb6t\n_START_PARAGRAPH_\nYrityksen avainhenkil\xc3\xb6t, Erkki Norvio, Kari Aulasmaa ja Kari Kallio ty\xc3\xb6skenteliv\xc3\xa4t aiemmin Ramirentill\xc3\xa4. Etenkin Norvio lasketaan kansainv\xc3\xa4lisestikin alansa uranuurtajiin, sill\xc3\xa4 h\xc3\xa4n toimi Ramirentin ja sen edelt\xc3\xa4j\xc3\xa4n A-Rakennusmiehen toimitusjohtajana ja hallituksen j\xc3\xa4senen\xc3\xa4 30 vuoden ajan, oli viem\xc3\xa4ss\xc3\xa4 A-Rakennusmiest\xc3\xa4 p\xc3\xb6rssiin ja kasvatti yrityksen liikevaihdon tyhj\xc3\xa4st\xc3\xa4 satoihin miljooniin euroihin. My\xc3\xb6s aiemmin Inspectan toimitusjohtajana toimineella Aulasmaalla on pitk\xc3\xa4 historia Ramirentilt\xc3\xa4. Renta Groupin hallituksessa on Norvion lis\xc3\xa4ksi muun muassa my\xc3\xb6s Kallio, joka oli Norvion seuraaja Ramirentin konsernijohtajana ja Telinekympin Juhani Kattilakoski, joka tuntee teline- ja s\xc3\xa4\xc3\xa4suojausbisneksen.\n_START_SECTION_\nJohto\n_START_PARAGRAPH_\nYrityksen toimitusjohtaja on ollut huhtikuusta 2016 l\xc3\xa4htien Kari Aulasmaa. Sen hallitukseen kuului kev\xc3\xa4\xc3\xa4ll\xc3\xa4 2019 puheenjohtaja Kari Kivikosken lis\xc3\xa4ksi Kari Kallio, Ilkka Kattilakoski, Janne N\xc3\xa4r\xc3\xa4nen, Erkki Norvio ja Christoffer Zilliacus.\n_START_SECTION_\nOmistus\n_START_PARAGRAPH_\nRentan suurin omistaja vuonna 2019 oli p\xc3\xa4\xc3\xa4omasijoittaja Intera Partners, joka omisti yrityksest\xc3\xa4 60 prosenttia. Sen lis\xc3\xa4ksi yli 90 Rentan avainhenkil\xc3\xb6\xc3\xa4 omistaa yrityksen osakkeita.\n_START_SECTION_\nTuotteet ja palvelut\n_START_PARAGRAPH_\nRenta on yleiskonevuokraamo, jonka tarjontaan kuuluu muun muassa ty\xc3\xb6maatiloja, s\xc3\xa4\xc3\xa4suojia ja maarakennuskoneita: Volvo-kaivukoneita ja -py\xc3\xb6r\xc3\xa4kuormaajia alle 8 tonnin kokoluokissa ja 4\xe2\x80\x9313-tonnisia Volvo-jyri\xc3\xa4. Vuokrattavana on my\xc3\xb6s erilaisia ty\xc3\xb6kaluja, kuten esimerkiksi k\xc3\xa4sity\xc3\xb6kaluja betonimyllyj\xc3\xa4 ja py\xc3\xb6r\xc3\xa4kuormaajia._NEWLINE_Huhtikuussa 2019 Renta esitteli asiakkailleen suunnatun Renta Easy -kalustonhallintasovelluksen, jonka avulla vuokrakalustoa voi hallita mobiililaitteilla. Sen avulla voi muun muassa tilata ja palauttaa vuokrakoneita, tarkastella vuokrakaluston kustannuksia ty\xc3\xb6maa kohtaisesti ja seuraamaan raskaan kaluston k\xc3\xa4ytt\xc3\xb6\xc3\xa4 ja sijaintia.\n_START_SECTION_\nHistoria\n_START_PARAGRAPH_\nAlkuvuonna 2016 toimintansa aloittanut Renta Group syntyi yritysostoin. Ensimm\xc3\xa4isiin yritysostoihin kuuluivat teline- ja s\xc3\xa4\xc3\xa4suojausalan Telinekymppi (nyky\xc3\xa4\xc3\xa4n Renta Telineet), ty\xc3\xb6maatiloja vuokraava Jasoca ja konevuokraamo Keh\xc3\xa4-Kone, jotka kaikki siirtyiv\xc3\xa4t Renta Groupiin henkil\xc3\xb6st\xc3\xb6ineen ja omistajineen. Yrityksen p\xc3\xa4\xc3\xa4omistaja oli p\xc3\xa4\xc3\xa4omasijoittaja Intera Partners. Renta Group aloitti toimintansa p\xc3\xa4\xc3\xa4kaupunkiseudun teline- ja s\xc3\xa4\xc3\xa4suojausmarkkinoilla sek\xc3\xa4 ty\xc3\xb6maatilavuokrauksessa, mutta alkoi pian rakentaa vuokraamoverkostoa koko maahan. Ensimm\xc3\xa4iset kalustovuokraamot avattiin Rovaniemelle, Ouluun, Kokkolaan, Sein\xc3\xa4joelle, Poriin, Turkuun, Vantaalle, Helsinkiin, Espooseen, Kotkaan ja Mikkeliin.  Kev\xc3\xa4\xc3\xa4ll\xc3\xa4 2016 Rentalla oli 60 ty\xc3\xb6ntekij\xc3\xa4\xc3\xa4. _NEWLINE_Joulukuussa 2016 Renta osti SSR Groupin koko konekaluston: erilaisia rakennuskoneita ja -laitteita ty\xc3\xb6maatiloista nostolaitteisiin. Samalla yhti\xc3\xb6t tekiv\xc3\xa4t pitk\xc3\xa4aikaisen vuokrasopimuksen, jonka ansiosta SSR Group sai k\xc3\xa4ytt\xc3\xb6\xc3\xb6ns\xc3\xa4 Rentan kalustot ja koneet koko maassa._NEWLINE_Vuonna 2016 Rentan liikevaihto oli 20,9 miljoonaa euroa ja sill\xc3\xa4 oli 83 ty\xc3\xb6ntekij\xc3\xa4\xc3\xa4._NEWLINE_Alkuvuonna 2018 Renta osti Suomen Ty\xc3\xb6maapalvelut. Kev\xc3\xa4\xc3\xa4ll\xc3\xa4 2018 Rentalla oli Suomessa 28 toimipaikkaa, ja niiss\xc3\xa4 ty\xc3\xb6skenteli yhteens\xc3\xa4 yli 200 henkil\xc3\xb6\xc3\xa4. Huhtikuussa 2018 Renta osti ruotsalaisen yleiskonevuokraamo St\xc3\xa5l & Hyr Groupin, joka ty\xc3\xb6llisti 130 henkil\xc3\xb6\xc3\xa4 13 toimipisteess\xc3\xa4\xc3\xa4n.  St\xc3\xa5l & Hyr osti elokuussa Hyrcenter I Nerike AB:n ja marraskuussa Aros Hyresmaskiner AB:n. Kauppojen j\xc3\xa4lkeen St\xc3\xa5l & Hyr -yhti\xc3\xb6ll\xc3\xa4 oli 24 toimipistett\xc3\xa4. Lokakuussa 2018 Renta osti norjalaisen konevuokraamon Flexleie as:n. Se toimi Norjan l\xc3\xa4nsirannikolla, Pohjois-Norjassa ja Oslon alueella sek\xc3\xa4 Ruotsissa Tukholman alueella. Yhti\xc3\xb6ll\xc3\xa4 oli yhteens\xc3\xa4 6 vuokraamoa.'